b'\n_START_ARTICLE_\nHeikki Lunta\n_START_PARAGRAPH_\nHeikki Lunta on amerikansuomalainen lumipyhimys, jota Michiganin amerikansuomalaiset juhlivat vuosittain Heikinp\xc3\xa4iv\xc3\xa4n\xc3\xa4. Heikill\xc3\xa4 on legendan mukaan taito tuoda lumisateet tanssimalla._NEWLINE_Heikin legenda sai alkunsa pohjoismichiganilaisen Hancockin kaupungin paikallisradiossa vuonna 1970. Paikallinen moottorikelkkakilpailu oli vaarassa peruuntua, koska lunta ei ollut. Paikallisradio WMPL:n myyntimies David Riutta kirjoitti nopeasti laulun \xe2\x80\x9dHeikki Lunta Snow Dance Song\xe2\x80\x9d, jossa suomalainen poppamies tanssii lumitanssin ja tuo seudulle lumipeitteen. Heikki asui laulun mukaan Tapiolan takametsiss\xc3\xa4 Houghton-nimisen suomalaisen maalaisyhteis\xc3\xb6n etel\xc3\xa4puolella. Nimen Riutta k\xc3\xa4\xc3\xa4nsi suosikkicountrylaulajansa Hank Snow\xe2\x80\x99n nimest\xc3\xa4. Kappaleesta tuli suosittu. Kun lumi my\xc3\xb6s tuli pian laulun soittamisen j\xc3\xa4lkeen, j\xc3\xa4i Heikki Lunta -myytti el\xc3\xa4m\xc3\xa4\xc3\xa4n. Lunta tuli kertoman mukaan lopulta niin paljon, ett\xc3\xa4 moottorikelkkakilpailu jouduttiin siirt\xc3\xa4m\xc3\xa4\xc3\xa4n. Riutta pyydettiin my\xc3\xb6hemmin laulamaan lauluaan jopa Kaliforniaan._NEWLINE_Pohjoismichiganilaiset juhlivat Heikki\xc3\xa4 joka Heikinp\xc3\xa4iv\xc3\xa4n\xc3\xa4 12. helmikuuta. Juhlallisuudet ovat laajentuneet suomalaisen kulttuurin kuukaudeksi, johon kuuluu perinneruokia ja paraateja. Heikinp\xc3\xa4iv\xc3\xa4st\xc3\xa4 tuli Yhdysvalloissa virallinen juhlap\xc3\xa4iv\xc3\xa4 vuonna 1999. Paikalliset laulavat \xe2\x80\x9dHeikki Lunta Snow Dance Song\xe2\x80\x9d -laulua yh\xc3\xa4 toivoessaan lumisateita. Jotkut laulavat Riutan kirjoittamaa \xe2\x80\x9dHeikki Lunta Go Away\xe2\x80\x9d -laulua toivoessaan lumisateen jo loppuvan.'